google/wiki40b huggingface dataset:
Saulius Urbonas (1970)

Biografija

Baigiau Telšių „Atžalyno“ vidurinę mokyklą. 1993 m. baigė Vilniaus Gedimino technikos universitetą, įgijo mechanikos inžinieriaus kvalifikaciją. 2003 m. Vilniaus universitete įgijo teisės magistro kvalifikacinį laipsnį.
1993–1999 m. AB „Žemaitijos pienas“, 1999–2000 m. Telšių rajono savivaldybės administracijos vyriausiasis specialistas civilinei ir darbų saugai, 2000–2001 m. Telšių rajono savivaldybės administracijos vyriausiasis juristas, 2001–2005 m. Lietuvos Respublikos Vyriausybės atstovo tarnybos Telšių apskrityje vyriausiasis specialistas, 2005–2008 m. Valstybinės vartotojų teisių apsaugos tarnybos Telšių apskrities skyriaus vedėjas, nuo 2008 m. gruodžio 31 d. Telšių apskrities valstybinės mokesčių inspekcijos viršininko pavaduotojas. Nuo 2002 m. Socialinių mokslų kolegijos Telšių filialo, nuo 2005 m. Žemaitijos kolegijos Telšių fakulteto dėstytojas. 
Nuo 2006 m. Lietuvos socialdemokratų partijos Telšių rajono skyriaus narys.
2011 m. (atsistatydino) Telšių rajono savivaldybės tarybos narys. 
Lietuvos teisininkų draugijos ir Žemaitijos teisininkų asociacijos narys.
Žmona Daiva, dukra Gabrielė, sūnus Arnas.
Teisėjo padėjėjas

Teisėjo padėjėjas - teisėjo pagalbininkas, teikiantis teisinę, organizacinę bei metodinę pagalbą; teisinė pareigybė. Teisėjo padėjėjo pagrindinė funkcija - patarti teisėjui su įstatymų ir kitų teisės aktų analize, taikymu ar sisteminimu susijusiais klausimais, padėti rengti bylas nagrinėjimui teismo posėdyje ir padėti vykdyti kitas teisėjo pareigas, nesusijusias su teisingumo vykdymu.

Lietuva

Lietuvoje teisėjo padėjėjas yra karjeros valstybės tarnautojas (Lygis – A, Kategorija – 12). Teisėjo padėjėjas tiesiogiai pavaldus skyriaus pirmininkui. Jei teisme skyrių nėra - teismo pirmininkui.
Lietuvoje teisėjų padėjėjus vienija Teisėjų padėjėjų asociacija (TPA). Pirmininkas Darius Bolzanas (Lietuvos apeliacinis teismas).
Aristotelio priežasčių teorija

Aristotelio priežasčių teorija – Aristotelio teorija, pagal kurią būtybių priežastys skirstomos į keturias rūšis: formalią, materialią, tikslinę ir veikiamąją.
Formali priežastis, atsakanti į klausimą „Kas?“, yra būtybės forma. Pavyzdžiui, namo atveju tai būtų forma, atitinkanti statybos planą.
Materiali priežastis, atsakanti į klausimą „Iš ko?“, yra materija. Pavyzdžiui, namo atveju tai būtų statybinės medžiagos.
Tikslinė priežastis, atsakanti į klausimą „Kam?“, yra tikslas, dėl kurio būtybė egzistuoja. Pavyzdžiui, namo atveju tai būtų buvimas buveine, dėl kurio jis yra statomas.
Veikiamoji priežastis, atsakanti į klausimą „Kam veikiant?“, yra tai, kas sukuria būtybę. Pavyzdžiui, namo atveju tai būtų statybininkai.
Pirmoji superstygų revoliucija

Pirmoji superstygų revoliucija – svarbių atradimų stygų teorijoje laikotarpis 1984–1985 metais. Jos metu buvo suvokta, jog stygų teorija yra pajėgi apibūdinti elementariąsias daleles ir sąveikas tarp jų. Tai paskatino daugiau mokslininkų prisijungti prie stygų teorijos vystymo. Tam pradžią davė 1984 m. Michael Green ir John H. Schwarz aprašytas Gryno-Švarco mechanizmas, panaikinęs anomaliją I tipo stygų teorijoje. 1985 m. buvo pasiūlytas heterotinės stygos modelis.
Edvardas Gružas

Biografija

1967 m. baigė Žeimių pagrindinę mokyklą, 1979 m. – Minsko aukštąją milicijos mokyklą.
1992–1993 m. Migracijos departamento direktorius. 1998–1999 m. generalinis policijos komisaras. Dirbo generaliniu konsulu Sankt Peterburge, palaidotas Vilniuje.
Grum-Gržimailo ledynas

Grum-Gržimailo ledynas (tadž. Грумм-Гржимайло) – ledynas Tadžikistane, vidurio Pamyre, ties Nepriklausomybės viršukalnės (Jazgulemo kalnagūbris) papėdėmis. Ledynas slėninis, dendritinis. Ilgis – 37 km. Plotas – 143 km². Firno linija slūgso 5080 m aukštyje. Iš ledyno išteka Tanymaso upė.
Ledyną 1887 m. atrado rusų keliautojai, broliai Grigorijus ir Vladimiras Grum-Gržimailai.
Vakarų Australijos duburys

Vakarų Australijos duburys (arba Vortono duburys) – Indijos vandenyno dugno įdubimas, esantis į vakarus nuo Australijos krantų, tarp Kokosų, Kalėdų salų, Vakarų Australijos ir Rytų Indijos povandeninių kalnagūbrių. Būdingas 5000–6500 m gylis. Paviršius nelygus, yra kalnų (iškyla į 1555 m aukštį žemiau vandenyno paviršiaus). Dugne daug geležies–mangano konkrecijų.
Fučiū (Tokijas)

Simboliai

Oficiali miesto gėlė – japoninis abrikosas, medis – japoninis skirpstulas, paukštis – dirvinis vieversys.
Proeuropietiškumas

Proeuropietiškumas yra politinė ideologija, kuri palaiko Europos integracijos idėją, taip pat išreiškianti pasitikėjimą Europos Sąjunga (ES). Proeuropietiškos nuomonės žmonės, partijos ar kitos organizacijos remia tolimesnę integraciją, tiki, kad vienybė yra svarbus dalykas Europos ateityje.

Proeuropietiškumo tikslai ir ypatumai

Proeuropietiškumas teigia, kad, jei Europos Sąjunga susiskaldys, tai prišauks didelę žalą visoms Europos Sąjungos narėms, pavyzdžiui, tokiose srityse kaip politika, kultūra, ekonomika, sociologija, mokslas, diplomatija ir karyba. Proeuropietiškumo ideologija teigia, kad valstybės svarba neturėtų būti nuvertinama dėl geopolitinių priežasčių, gyventojų skaičiaus arba ploto.

Politinės partijos

Lietuva: Tėvynės sąjunga – Lietuvos krikščionys demokratai
Austrija: Austrijos liaudies partija, Austrijos socialdemokratų partija, NEOS – Naujoji Austrija
Belgija: Mouvement Réformateur, Open Vlaamse Liberalen en Democraten
Bulgarija: Demokratinių pajėgų sąjunga, GERB, Демократи за силна България
Čekija: TOP 09
Danija: Danijos socialliberalų partija, Socialdemokratų partija, Venstre
Prancūzija: Demokratinis judėjimas, Respublikonų partija, Socialistų partija, Europe Écologie – Žalieji, Radikalioji kairioji partija, Demokratų ir nepartinių sąjunga
Vokietija: Alliance '90/Žalieji, Vokietijos krikščionių demokratų sąjunga, Bavarijos socialinė krikščionių partija, Vokietijos socialdemokratų partija, Laisvoji demokratų partija
Graikija: Naujoji demokratija, Ελιά – Δημοκρατική Παράταξη, Το Ποτάμι
Italija: Demokratų partija, Forza Italia, Centro ir kairės sąjunga
Airija: Fine Gael
Nyderlandai: D66
Ispanija: Liaudies partija (Ispanija), Ispanijos socialistinė darbo partija, Ciudadanos, Equo, Progreso ir demokratijos partija
Jungtinė Karalystė: Liberaldemokratų partija, Darbo partija
Ryhimekis

Istorija

Miestui pradžią davė geležinkelis. Iš pradžių buvo įkurta stotis, o ilgainiui aplinkui ją išaugo gyvenvietė. 
1960 m. Ryhimekiui suteiktas miesto statusas. „Riihimäki Glass“ kompanija veikė nuo 1910 iki 1990 metų.
1999 m. pasirašyta bendradarbiavimo sutartis su Jonavos miestu.
Grenada

Eksportas

Grenada dar vadinama prieskonių sala, nes yra stambus prieskonių, tarp jų – cinamono, gvazdikėlių, imbiero tiekėjas. Pagrindinis eksporto produktas – muskato riešutas – šalies vėliavoje simbolizuoja šios valstybės ūkį. Grenada – antroji pagal dydį muskato tiekėja pasaulinei rinkai (po Indonezijos). Greta prieskonių svarbūs eksporto produktai yra bananai, cukranendrių cukrus, kakava.
AKSM-420 Vitovt

Minskas

Minsko gatvėse AKSM-420 pasirodė 2008 m. rugsėjo mėn. Pirmoji mašina 2 mėnesius dalyvavo bandomojoje eksploatacijoje, buvo naudojama viename labiausia apkrautų maršrutų. Po bandymų grįžo į gamyklą.
2009 m. šie troleibusai imti tiekti Minsko troleibusų parkams. 2009 m. gegužės-spalio mėn. miestas nupirko 5 šio modelio troleibusus.

Mogiliovas

2009 m. vasarą trumpą laiko tarpą AKSM-420 supažindinimo tikslais kursavo Mogiliove.

Vitebskas

2009 m. vasarą AKSM-420 troleibusas buvo perduotas Vitebsko miestui, kol šiame mieste vyko tarptautinis menų festivalis „Slavianskij bazar“ (Славянский базар).
Spauda rašė: „Troleibusą taip pamėgo tiek keleiviai, tiek Vitebsko troleibusų parko vairuotojai, kad šis troleibusas į Minską tikriausia nebegrįš. Miesto valdžia nagrinėja troleibusų „Vitovt“ pirkimo klausimą.“. Tačiau troleibusas pasibaigus festivaliui grįžo į gamyklą ir apie troleibusų pirkimą nustota kalbėti.

Maskva

2007 m. rugsėjo mėn. troleibusas buvo eksponuojamas Maskvos parodų centre „Krokus-Ekspo“.

2008 m. balandį jis buvo demonstruojamas tame pačiame centre parodoje „KomTrans-2008“ (rus. КомТранс — 2008).

Sankt-Peterburgas (Rusija)

2008 m. birželio 20 d. Sankt-Peterburge vyko troleibuso AKSM-420 Vitovt prezentacija. Troleibusas buvo paliktas mieste bandymams, bet vėliau dėl per didelio ilgio buvo grąžinta į gamyklą.

Kovrovas (Rusija)

2009 m. vasario mėn. rinkimų kampanijos metu Kovrovo deputatas Sergejus Koninas (Сергей Конин) nupirko vieną troleibusą AKSM-420 ir naudojo jį kaip mobilų rinkimų štabą.

Troleibusas ilgai nebuvo priimtas į troleibusų parko balansą. Tuo metu mašina buvo laikoma parke, bet nebuvo naudojama. Vėliau, suderinus su miesto valdžia, municipalinė įmonė „Troleibusų transporto valdyba“ (rus. Управление троллейбусного транспорта) išpirko mašiną, ir troleibusas ėmė kursuoti mieste. 2010 m. troleibusą nustojo naudoti ir grąžino į Minską.

Kazanė (Rusija)

2009 m. rugsėjo 25 d. į Kazanę atgabentas AKSM-420. Spalio 23 d. jis buvo išbandytas, o lapkričio 9 d. imtas eksploatuoti.

Ašchabadas (Turkmėnija)

2009 m. rudenį į Ašchabadą buvo atgabentas AKSM-420. Tai buvo specialiai paruoštas modelis – salotinės spalvos, be atlenkiamų sėdynių, su kaupiamąja aikštele ties priekinėmis durimis, su langų orlaidėmis. Dėl nežinomų priežasčių troleibusas buvo grąžintas į gamyklą.

Viena (Austrija)

2009 m. birželio mėn. troleibusas dalyvavo parodoje Vienoje.

AKSM-420 Vilniuje

2010 m. liepos 9 d. Vilniuje prasidėjo bandomoji eksploatacija. Miesto gatvėmis važinėja AKSM-420 variantas, kuris turi ne tik atskiras vietas invalidams ir tėvams su vaikais, bet ir aikštelę dviratininkams. Troleibuso kaina lygi maždaug 600 tūkst. litų.
Welcome to the N.H.K.

Siužetas

„Welcome to the N.H.K.“ pasakojimas telkiasi aplink keleto jaunų žmonių, gyvenančių Tokijuje ar aplink jį, gyvenimus. Parodoma daugelis skirtingų gyvenimo būdų, istorijoje ypatingas dėmesys skiriamas tokioms sąvokoms kaip hikikomori, anime otaku, didžioji dalis veikėjų patiria intensyvios depresijos ar vienatvės jausmą.
Pagrindinis protagonistas Tacuhiro Satou, jaunuolis, nebaigęs universiteto, ketveri metai kaip bedarbis. Jis gyvena atsiskyrėlio gyvenimą kaip hikikomoris ir NEET'as, galop prieidamas išvadą, jog taip nutiko dėl kažkokios konspiracijos prieš jį. Vieną dieną, kai, atrodo, kad jo gyvenimas stovi vietoje, jis sutinka Misaki Nakahara, paslaptingą merginą, kuri teigia esą galėtų išgydyti jį nuo tokio gyvenimo būdo. Ji pateikia jam sutartį, kurioje teigiama, kad kasdien vakare jiedu susitiks vietiniame parke, kur Misaki dėstys Tacuhiro apie įvairius būdus, padėsiančius atsikratyti atsiskyrėliško gyvenimo. Šių pasisėdėjimų metu aptariamos įvairios temos, tačiau jos daugiau ar mažiau siejasi su psichologija arba psichoanalize. Tačiau abu, Tacuhiro ir Misaki, yra linkę užsisklęsti ir nutylėti kai kuriuos dalykus. Nepaisant Misaki pasiūlymo ir dedamų pastangų, prireikus paramos ar supratimo, Tacuhiro kreipiasi į savo kaimyną ir vidurinės draugą Kaoru Jamazakį, kuris, nepaisant savo idiosinkrazijos, yra vienas psichiškai stabiliausių istorijos veikėjų.
Demono branduolys

Demono branduolys (angl. Demon core) buvo 6,2 kg masės plutonio rutulys, naudotas branduoliniam ginklui sukurti reikalinguose tyrimuose. Šių tyrimų metu rutulio masė dukart (1945 ir 1946 m.) buvo trumpam pasiekusi kritinę. Sprogimo nebuvo, tačiau didelė radiacijos dozė bandymą atliekančiam mokslininkui abu kartus buvo mirtina. Rutulys vėliau buvo panaudotas bandomajai bombai pagaminti.

Pirmasis incidentas

1945 m. rugpjūčio 21 d. fizikas Harry Daghlian tyrė kaip kritinė masė įtakojama plutonio branduolį supančių medžiagų, kurios atspindi ir grąžina atgal iš jo išlėkusius neutronus. Jis aplink sferą krovė neutronus atspindinčio volframo karbido blokus, su kiekvienu bloko padėjimu artėdamas prie kritinės masės. Dėdamas eilinį blokelį, mokslininkas atsitiktinai numetė jį ant paties rutulio. Iškart buvo pasiekta kritinė masė, prasidėjo grandininė reakcija. Nors tyrinėtojas žaibiškai pašalino nukritusį blokelį, per sekundės dalis gautos radiacijos pakako, jog po 25 dienų jis mirtų nuo spindulinės ligos. Kartu laboratorijoje buvęs inžinierius Robert J. Hemmerly mirė nuo vėžio po 33 metų.

Antrasis incidentas

1946 m. gegužės 21 d. fizikas Louis Slotin su keletu kolegų toliau tyrinėjo neutronų atspindžio galimybes kritinei masei sumažinti. Jie apsupo plutonio sferą dviem berilio (irgi geras neutronų reflektorius) pusrutuliais, pamažu artindami juos vieną prie kito ir tuo pat metu matuodami vykstančios reakcijos greitį. Visiškai suglaudus pusrutulius, paskutinis mažas tarpelis buvo palaikomas ir pamažu uždaromas į šį tarpą įkištu atsuktuvu. Netikėtai berilio gaubtas nuslydo nuo atsuktuvo, uždarydamas likusį tarpelį. Dabar jau uždarai berilio sferai atspindint pakankamai neutronų, vėl buvo pasiekta kritinė masė. Plykstelėjo mėlyna šviesa, pasklido karščio banga. Nors bandymą atliekantis mokslininkas nedelsiant vėl atskyrė pusrutulius, po devynių dienų jis mirė nuo spindulinės ligos. Arčiausiai buvęs kitas mokslininkas, Alvin C. Graves, po to ilgai sirgo, kol po 20 metų taip pat mirė nuo radiacijos sukelto širdies priepuolio. Rimtai sirgo ir anksčiau laiko mirė dar du bandyme dalyvavę mokslininkai.
Žymus fizikas Enrico Fermi buvo nekart perspėjęs Slotin jog tokie bandymai anksčiau ar vėliau gerai nesibaigs.
Iš demono branduolio pagamintos bombos sprogimas buvo šiek tiek galingesnis nei kitų panašių rutulių su kuriais tokiu incidentų nebuvo.
2009 m. Kinijos Grand Prix

Pirmoji dalis

Pirmosiose treniruotėse Kinijoje greičiausią ratą nuvažiavo McLaren ekipos lyderis Lewis Hamiltonas (1:37.334). Už jo išsidėstė abu Brawn GP pilotai – Jensonas Buttonas (1:37.450) ir Rubensas Barrichello (1:37.566).

Antroji dalis

Antrosiose treniruotėse greičiausias buvo britas J. Buttonas (1:35.679). Jo komandos draugas brazilas R. Barrichello liko trečias (1:35.881), o juos išskyrė Nico Rosbergas (1:35.704).

Šeštadienio treniruotė

Šeštadienio ryte greičiausią ratą nuvažiavo N. Rosbergas (1:36.133). Jis aplenkė antru likusį italą Jarno Trullį (1:36.272) ir penktadienio pirmųjų treniruočių lyderį L. Hamiltoną (1:36.330).
PS TIRA

Istorija

Klubas įkurtas 2015 m. Tuo metu vadinosi PS TNI. 
2017 m. žaidė elito divizione ir užėmė 12 vietą tarp 18 dalyvių.
Paąžuolė

Istorija

Manoma, kad kaimas įsikūrė XVIII a. pabaigoje, toje vietovėje po didelio miškų kirtimo. XVIII a. viduryje kylant krašto ūkiui ir didėjant gyventojų skaičiui, buvo kertami dideli miškų plotai, kurių vietos kūrėsi nauji kaimai. Vienas tokių kaimų buvo Paąžuolė. Pirmą kartą istoriniuose šaltiniuose fiksuota 1777 m.
Tarpukaryje Paąžuolėje veikė „Ryto“ pradžios mokykla, apie kurią sukurtas Dariaus Čepulionio dokumentinis filmas „Lenkmečio lietuviška mokykla“ (Baltijos TV, 1993 m.). Pagal lenkų valdžios 1921 m. atliktą surašymą kaime gyveno 104 žmonės, iš kurių 103 užsirašė lietuviais ir 1 lenku.
XX a. 7-tame dešimtmetyje pietvakariniame kaimo pakraštyje atidarytas žvyro karjeras, kurio iškasenos buvo naudojamos kelio į Dubičius tiesimui.

Pavadinimo kilmė

Vietos gyventojai pasakoja, kad tokį pavadinimą kaimas gavo pirmiesiems gyventojams įsikūrus ąžuolų paunksmėje. Nors kaimą supa natūraliai užaugę bei sodinti spygliuočių miškai, juose yra daug ąžuolų.
Temburongo rajonas

Geografija

Didelę dalį teritorijos užima džiunglės. Rajoną kerta Temburongo upė, vakariniu pakraščiu srūva Pandaruanas. Rajone yra vienintelis šalyje Ulu Temburongo nacionalinis parkas. Pietuose, Malaizijos pasienyje, stūkso aukščiausia Brunėjaus vieta – Bukit Pagono kalnas.

Gyventojai

Rajone gyvena virš 8 tūkst. gyventojų. Gyvena malajai, kinai, dusunai, ibanai. Tikinčiųjų dauguma – musulmonai.
Jarokas

Jarokas (rus. Ярок) – sala Laptevų jūroje, Janos įlankoje, priešais Janos deltą; priklauso Rusijai (Jakutija). Salos ilgis 38 km, plotis 26 km. Nuo žemyno atskirta ~2 km pločio Jaroko sąsiauriu. Į pietus nuo salos driekiasi Čondono įlanka. Būdinga tundra, paviršiuje gausybė ežerų.
Kašėtos (Marcinkonys)

Aplinkinės gyvenvietės

Puvočiai – 3 kmMARCINKONYS – 6 km
Mikalojus I Didysis

Biografija

Buvo ankstesnių 3 popiežių patarėjas. Tapęs popiežiumi stiprino Šv. Sosto valdžią, pabrėžė popiežiaus primatą visos Bažnyčios atžvilgiu, apribojo vyskupų kompetenciją, kontroliavo jų sprendimus. Reikalavo, kad ir valstybių valdovai laikytųsi bažnytinės moralės normų, neleido imperatoriams kištis į Bažnyčios reikalus. Pirmasis iškėlė teokratinės valdžios idėją. Per visą pontifikatą konfliktavo su Konstantinopolio patriarchu ir Vakarų bažnyčios vyskupais. Užkirto kelią Ravenos arkivyskupo Jono siekiams tapti nepriklausomam nuo Romos, panaikino Reimso arkivyskupo Hinkmaro sprendimą nušalinti Suasono vyskupą Rothadą, dėl neteisingų sprendimų nušalino Tryro ir Kelno arkivyskupus. Nedavė sutikimo Lotaringijos karaliui Lotarui II nutraukti santuoką. 863 m. atstatydino Konstantinopolio patriarchą Fotiją, tai vėliau sukėlė Rytų ir Vakarų bažnyčių skilimą. Rėmė misijas Bulgarijoje ir Danijoje, 866 m. uždraudė kankinimus teismuose.
Palenkės Bialos Radvilų pilis

Istorija

Radvilų pilies kompleskas užbaigtas statyti 1622 metais, pilies statybas finansavo Aleksandras Liudvikas Radvila. Vėliau rūmai buvo įvairiai perstatomi ir gražinami, kol galiausiai XVIII a. pradžioje susiformavo galutinė pilies išvaizda. Pilis buvo pastatyta kaip bastioninio tipo tvirtovė. Pilis buvo apjuosta gynybiniais grioviais su vandeniu, kuriuo jie užsipildė iš užtvenktos Kžnos upės. Apie 1620 m. pastatyta pilies kolpyčia. 1709 m. pastatytos trys oficinos. Apie 1720 m. pastatyti rūmų vartai ir šešių aukštų sargybos bokštas, kurie išlikę iki šių dienų. Per XVIII a. vykusius karus pilis buvo daug kartų atakuojama ir galiausiai tapo griūvėsiais. 1883 m. pilis buvo galutinai nugriauta.
Nužudyk mane vėliau

Siužetas

Banko tarnautoja Šon užmezgusi romaną su savo viršininku Metju, bet šis vedęs, jo žmona laukiasi vaiko ir jis nesiruošia griauti šeimos. Be to, Šon auksinė žuvelė žuvo, ją darbe išplūdo klientė ir ji pamatė laimingą Metju žmoną. Ji nusprendžia nusižudyti nušokdama nuo banko, kuriame dirba, stogo. Bet tuo pat metu Čiarlis su dviem bendrininkais apvogia banką. Užkluptas policijos jis paima įkaite Šon, kuri tuo metu jau buvo bešokanti žemyn. Čiarlis su Šon sudaro sandėrį – jis ją nužudys, jei ji jam padės pabėgti. Toliau filme vaizduojamas judviejų persekiojimas, vadovaujamas agentų Rydo ir Makdžinlio. Paaiškėja, jog Čiarlis nėra nusikaltėlis, bet apvogia banką norėdamas įgyvendinti troškimą gyventi tropikuose. Jis planuoja valtimi pasiekti Venesuelą. Jis atsisako nužudyti Šon, o ši atranda gyvenimo prasmę, tikėdamasi, kad galės keliauti su Čiarliu. Tuo tarpu agentai išsiaiškina, kad Metju taip pat prisidėjo prie vagystės ir todėl yra suimamas. Policija užklumpa Čiarlį su Šon ant tilto, todėl jie ryžtasi šokti žemyn į vandenį. Pabaigoje vaizduojami jiedu laimingai gyvenantys kalnuose Meksikoje.

Garso takelis

Filme panaudota grupės „Luna“ taip pat atlikėjų Yve Adam ir Paul Christian Gordon muzika.
Jan

Istorija

Jan karalystė prasidėjo kaip miestas-valstybė. Seniausias jos paminėjimas yra Ritualų knygoje, kurioje pasakojama jog 11-aisiais Džou dinastijos karaliaus Uvango metais (1045 m. pr. m. e.), jis nugalėjo priešišką Šangų dinastiją ir paskirstė žemės valdas skirtingoms giminėms. Ten minimos ir Dzi bei Jan valstybės.
Ankstyviausioji valstybės sostinė buvo Liulihe vietovėje dab. Pekino pietvakarinėje dalyje (Fangšanas). Apie 690 m. pr. m. e. sostinė buvo perkelta į Linji (kin. 临易, pinyin: Linyi) gerokai toliau vakaruose (Žongčengo apskritis Hebėjaus provincijoje). Liulihe nunyko, tačiau jos vietovėje randama daug artefaktų, liudijančių apie Jan klestėjimą. Jie saugomi vietos muziejuje.
Jan augdama VII a. pr. m. e. nukariavo savo kaimynę Dzi ir prisijungė ją. Taip ilgainiui Jan gavo kontrolę visoje didelėje lygumų teritorijoje. Po kiek laiko Jan sostinė buvo iškelta į senąją Dzi sostinę Dzičengą, kuri buvo tituluojama "Aukštutine sostine" (kin. 上都, pinyin: Shangdū). Dar vėliau buvo pastatytos dar dvi sostinės: "Vidurinioji sostinė" (kin. 中都, pinyin: Zhongdū), buvusi dab. Liangsiango kaimelyje Fangšano rajone, ir "Žemutinė sostinė" Siadu (kin. 下都, pinyin: Xiàdū), buvusi dab. I apskrityje Hebėjuje. Pastaroji IV a. pr. m. e. turėjo daugiau nei 300 tūkst. gyventojų, ir laikoma didžiausiu to meto miestu pasaulyje.
Jan tapo viena iš septynių didžiųjų valstybių, konkuravusių dėl hegemonijos Kinijoje. Per istoriją Jan ypač daug kovojo su savo svarbiausiomis kaimynėmis Či ir Džao. Tuo pačiu ji kovojo su tautomis šiaurėje ir rytuose, – donghu, iš kurių 300 m. pr. m. e. perėmė kontrolę Liaodongo pusiasalyje. Šiauriniai Jan kaimynai šanžongai nuolat kėlė grėsmę, ir todėl Jan pradėjo kurti galingus įtvirtinimus, kurie tapo Didžiosios Kinų sienos pradžia.
314 m. pr. m. e., kaimyninė Či, pasinaudodama Jan įpėdinystės krize, įsiveržė į šalį ir beveik ją okupavo, tačiau šalyje kilus maištui Či armija buvo išvaryta. Vėlesnis Jan valdovas Džaovangas, susivienijęs su Džao, Čin, Han ir Vei, įsiveržė į Či ir užėmė daugumą jos teritorijos. Tačiau po šio valdovo mirties Či atkūrė nepriklausomybę.
227 m. pr. m. e. Čin užėmus kaimyninę Džao, Jan karalius siuntė žudiką į Čin sostinę, kad užmuštų jos karalių (būsimąjį Kinijos imperatorių Čin Ši Huangą). Šis pasikėsinimas nepavyko, ir 222 m. pr. m. e. Jan buvo užkariauta, prijungta prie Čin karalystės.

Palikimas

Jan pavadinimas buvo nekartą panaudotas vėliau istorijoje šiame regione susikūrus nepriklausomoms karalystėms. Pvz., 337 m. teritorijoje šianbai (mužongų klanas) atgaivino Jan pavadinimą, įkurdami šioje teritorijoje visą eilę valstybių, pavadintų "Jan", – (Ankstyvoji Jan, Vėlyvoji Jan, Šiaurės Jan, Pietų Jan). Šį pavadinimą X a. dar kartą atgaivino kraštą kontroliavęs karo vadas Liu Rengong, kuris titulavosi Jan karaliumi.
Alfonsas Vileita

Alfonsas Vileita (g. 1930 m. gegužės 15 d. Lazdinėliuose, Švenčionių rajonas) – teisininkas, teisėtyrininkas civilistas, autorių teisių specialistas, Vilniaus universiteto (VU) docentas, Lietuvos įstatymų komentarų bendraautoris.

Biografija

1956 m. baigė Vilniaus valstybinis universiteto Teisės fakultetą, įgijo teisininko kvalifikaciją. 1961 m. įstojo į aspirantūrą. 1967 m. birželio 22 d. apgynė disertaciją tema „Asmeniniai neturtiniai teisiniai santykiai pagal tarybinę civilinę teisę“, teisės mokslų mokslų kandidatas (socialinių mokslų teisės krypties daktaras).
Iki 1969 m. Lietuvos mokslų akademijos Ekonomikos instituto mokslinis bendradarbis. Nuo 1969 m. VU Teisės fakulteto Civilinės teisės ir civilinio proceso katedros vyr. dėstytojas, docentas. Dėstė civilinę teisę (bendroji ir specialioji dalys). Seimo Valstybės ir teisės komiteto patarėjas, Lietuvos autorių teisių gynimo asociacijos agentūros juristas. Advokatas (nuo 1996 m.). 1996 m. Pretendentas į kandidatus į Lietuvos Respublikos Konstitucinio Teismo teisėjus.
LR CK komentaro bendraautoris. Autorių teisių įstatymo komentaro autorius. Įvairių darbo grupių įstatymų (pvz., Autorių teisių ir gretutinių teisių įstatymo pakeitimo ir papildymo įstatymo projektui parengti), kodeksų (Lietuvos Respublikos civilinio kodekso, Lietuvos Respublikos komercinio kodekso) projektams rengti narys.
Vedęs. Žmona pensininkė. Turi dukrą.